Roman Kaliský

Roman Kaliský (* 23. september 1922, Slovenská Ľupča – † 8. november 2015, Bratislava) bol slovenský prozaik, dramatik, scenárista, publicista a režisér.

Životopis 
Vzdelanie získaval v Banskej Bystrici, Liptovskom Mikuláši a po maturite v roku 1943 začal študovať na Vysokej škole technickej v Bratislave odbor chémia, ale štúdium nedokončil.

Po vypuknutí Slovenského národného povstania štúdium prerušil a odišiel do hôr. Bojoval v partizánskej brigáde Jánošík. Po skončení druhej svetovej vojny sa stal redaktorom – najprv pracoval v denníku Práca (19461948), po roku 1948 sa stal šéfredaktorom denníka Ľud (19481953). Po februárovom prevrate sa angažoval v Strane slovenskej obrody (SSO), ktorá vznikla transformáciou Demokratickej strany. V nej bol stúpencom krídla vedeného povereníkom Milanom Polákom, ktoré požadovalo väčšiu mieru autonómie strany. V rokoch 19481954 bol za SSO poslancom Slovenskej národnej rady a vo volebnom období 19541960 aj Národného zhromaždenia. Redaktorskú prácu prerušil na tri roky, keď od roku 1953 pôsobil ako dramaturg slovenského dokumentárneho a neskôr hraného filmu. V rokoch 19561967 bol redaktorom Kultúrneho života. Odtiaľ prešiel do Slovenskej televízie. Udalosti roku 1968 a následná normalizácia mali za následok, že bol politicky diskriminovaný a v rokoch 19701989 nesmel publikovať. Vyučil sa za murára a na stavbách pracoval až do novembra 1989.

Po Nežnej revolúcii sa stal riaditeľom Slovenskej televízie, odtiaľ prešiel za redaktora a zástupcu šéfredaktora do Slovenských národných novín, potom do Literárneho týždenníka. V roku 1993 bol zástupcom šéfredaktora denníka Republika, v rokoch 19931994 pracoval v Kancelárii prezidenta Slovenskej republiky v Bratislave a od roku 1994 bol na dôchodku.

Vo svojej publicistike podporoval úsilie tej časti slovenskej politickej reprezentácie, ktorá presadzovala vznik samostatnej Slovenskej republiky. Bol spoluautorom návrhu Deklarácie Slovenskej národnej rady o štátnej suverenite Slovenskej republiky. V roku 1990 sa aktívne podieľal na vzniku Slovenského syndikátu novinárov a v nasledujúcich rokoch pracoval v jeho riadiacich orgánoch.

Dokumentárny film Roman Kaliský vyrobila Slovenská televízia Bratislava v roku 1996 (cyklus Portréty, scenár Drahoslav Machala, réžia Fedor Bartko).

Tvorba 
Venoval sa najmä novinárskej a reportérskej činnosti. Viaceré jeho reportáže presiahli do literárneho žánru. Proces vývoja slovenskej spoločnosti po druhej svetovej vojne opísal v roku 1961 v zbierke reportáží Dlhá cesta. O dva roky neskôr vyšla jeho druhá kniha reportáží Obžalovaný, vstaňte!, štylizovaná vo forme súdničiek a približujúca atmosféru zo súdnych siení počas politicky motivovaných, vykonštruovaných procesov s jednoduchými ľuďmi. Kniha vzbudila veľkú pozornosť. Vo svojej tvorbe kládol dôraz na etické a demokratické hodnoty. Popri publicistike sa venoval i dramatickým žánrom, scenáristicky a dramaturgicky zasiahol do výroby viacerých, najmä dokumentárnych filmov, napísal aj televíznu hru zo súdneho prostredia.

Mimoriadna Cena Matice slovenskej 

Matica slovenská usporiadal pri príležitosti Kaliského storočnice spomienkové kolokvium. Inicioval ho správca Matice slovenskej a šéfredaktor Slovenských národných novín Maroš Smolec, ktorého otec Ján Smolec priamo spolupracoval s Romanom Kaliským. Podujatia sa zúčastnila aj dcéra Romana Kaliského Gabriela Kaliská, dramaturgička a bývalá poslankyňa NR SR, ktorá prevzala z rúk predsedu Matice slovenskej Mariána Gešpera mimoriadnu cenu Matice slovenskej in memoriam pre svojho otca. Podujatia sa ďalej zúčastnili také osobnosti ako kulturológ Vincent Šabík, politológovia Eduard Chmelár a Roman Michelko, architektka Marta Kropiláková, bývalý diplomat a veľvyslanec Marián Servátka, sociológ a nadšenec histórie Jozef Schwarz, básnik, recenzent a prekladateľ Jozef Čertík, politik SNS Maroš Borza, prozaik a cestovateľ Pavol Fabian, spisovatelia Dušan Mikolaj, Pavol Dinka a iní. Z podujatia vznikla e-kniha ROMAN KALISKÝ, robotník v službách národa.

Dielo

Próza a publicistika 
 1961 – Dlhá cesta
 1963 – Obžalovaný, vstaňte!
 1969 – Konfrontácia, spoluautor (esej Rok narodenia: 1944)
 1997 – Na poslednom úseku, výber z publicistického diela

Dráma 
 1968 – Koniec a začiatok, televízna hra

Film 
 1952 – Triedny nepriateľ [dokumentárny film] námet a scenár
 1953 – Klement Gottwald [dokumentárny film] (spolu-réžia) 
 1955 – Deti mieru [dokumentárny film] (réžia)

Diela - Scenáristika 
 1954  –  Fraňo Kráľ
 1954  –  P. O. Hviezdoslav
 1955  –  Za slobodu
 1968  –  Koniec a začiatok

Knihy o Kaliskom 
Profesor kulturológie Jozef Leikert a Mária Macková napísali o Kaliskom knihu Cesta búrnym storočím.

Referencie

Literatúra 
 Slovenský literárny kalendár

Externé odkazy 
 

Osobnosti zo Slovenskej Ľupče
Osobnosti SNP
Slovenskí novinári
Slovenskí redaktori
Slovenskí spisovatelia
Slovenskí prozaici
Slovenskí dramatici
Slovenskí dramaturgovia
Riaditelia Slovenskej televízie
Šéfredaktori periodík na Slovensku
Poslanci SNR
Poslanci česko-slovenského Národného zhromaždenia